b'\n_START_ARTICLE_\nHekate\n_START_PARAGRAPH_\nHekate (m.kreik. \xe1\xbc\x99\xce\xba\xce\xac\xcf\x84\xce\xb7) on y\xc3\xb6n, tienhaarojen ja magian jumalatar antiikin Kreikan mytologiassa. Muinaisten kreikkalaisten mielest\xc3\xa4 Hekate oli eritt\xc3\xa4in vaikutusvaltainen jumalatar. H\xc3\xa4n saattoi suoda vaurautta, onnea sek\xc3\xa4 menestyst\xc3\xa4 mutta toisaalta saattoi n\xc3\xa4ytt\xc3\xa4\xc3\xa4 v\xc3\xa4hemm\xc3\xa4n suotuisan puolensa. _NEWLINE_Hekate harjoitti my\xc3\xb6s mustaa magiaa kuten Kirke, joka mainitaan yhdess\xc3\xa4 l\xc3\xa4hteess\xc3\xa4 t\xc3\xa4m\xc3\xa4n tytt\xc3\xa4reksi \xe2\x80\x93 useimmiten Kirken vanhempien kuitenkin kerrotaan olleen Helios ja Perse. Hekatesta tuli my\xc3\xb6hemmin kreikkalaisten jumaltarustossa kuun jumalatar. Kuun jumalattarena h\xc3\xa4net kuvattiin yleens\xc3\xa4 kolmip\xc3\xa4iseksi. H\xc3\xa4nell\xc3\xa4 oli leijonan, hevosen ja koiran p\xc3\xa4\xc3\xa4. Hekaten vanhemmista ei ole varmaa tietoa, mutta kreikkalainen runoilija Hesiodos kertoo runossaan Jumalten synty Hekaten olevan titaani Perseksen sek\xc3\xa4 amatsoni Asterian tyt\xc3\xa4r. Zeus kohteli h\xc3\xa4nt\xc3\xa4 eritt\xc3\xa4in kunnioittavasti, josta voidaan olettaa Hekaten olevan korkealla jumalten valtaj\xc3\xa4rjestelm\xc3\xa4ss\xc3\xa4. Hekate liitet\xc3\xa4\xc3\xa4n my\xc3\xb6s usein myyteiss\xc3\xa4 ja taruissa risteyksiin, joiden uskottiin olevan t\xc3\xa4rkeit\xc3\xa4 taikuuden erilaisissa rituaaleissa._NEWLINE_Hekatelle ei pystytetty moniakaan temppeleit\xc3\xa4, mutta alttarit olivat yleisi\xc3\xa4. Hekatelle uhrattiin kodeissa uuden kuun aikaan, jonka ajateltiin suojaavan kodin piiri\xc3\xa4 noituuden ja pahojen voimien vaikutukselta. Samankaltaisia alttareita saattoi l\xc3\xb6yt\xc3\xa4\xc3\xa4 my\xc3\xb6s useista risteyksist\xc3\xa4._NEWLINE_Roomalainen mytologia tuntee Hekaten nimell\xc3\xa4 Trivia (risteysten jumalatar).'